b'\n_START_ARTICLE_\nPrva slovenska nogometna liga\n_START_SECTION_\nZgodovina\n_START_PARAGRAPH_\nZgodovina Prve slovenske nogometne lige sega v leto 1991. Po osamosvojitvi Slovenije je bil pod okriljem Nogometne zveze Slovenije vzpostavljena enotna slovenska nogometna liga, v katero so bili vklju\xc4\x8deni klubi, ki so dotlej igrali v jugoslovanskih ligah. V prvi sezoni, ki se je pri\xc4\x8dela 28. avgusta 1991 je nastopalo 21 klubov. Prvi naslov prvaka v samostojni Sloveniji je osvojila SCT Olimpija. V sezoni 1992/93 se je \xc5\xa1tevilo nastopajo\xc4\x8dih klubov zni\xc5\xbealo na 18, naslov prvaka pa je ponovno pripadel SCT Olimpiji. Sezono zatem se je \xc5\xa1tevilo sodelujo\xc4\x8dih ponovno zmanj\xc5\xa1alo, tokrat na 16. Olimpija je naslov osvojila \xc5\xa1e v sezonah 1993/94 in 1994/95. V sezoni 1995/96 je bila prvi\xc4\x8d uvedena liga z desetimi klubi. Naslov je prvi\xc4\x8d osvojila HIT Gorica. Sezona 1996/97 je prinesla prvi naslov Mariboru, ki je na vrhu Prve lige kraljeval vse do sezone 2003/04. Med sezonama 1998/99 in 2004/05 je v ligi sodelovalo 12 klubov, nato pa je sledilo ponovno zmanj\xc5\xa1anje \xc5\xa1tevila sodelujo\xc4\x8dih na 10 klubov . Leta 1999 je Nogometna zveza Slovenije sklenila sponzorsko pogodbo z mobilnim operaterjem Si.Mobil. Med sezonama 1999/00 in 2005/06 se je liga uradno imenovala Liga Si.Mobil. Januarja 2002 je po sklepu izvr\xc5\xa1nega odbora NZS vse pristojnosti Prve lige prevzelo Zdru\xc5\xbeenje prvoliga\xc5\xa1ev . V sezoni 2003/04 je naslov prvaka pripadel Gorici, ki ga je uspe\xc5\xa1no obranila \xc5\xa1e v naslednjih dveh sezonah. Leta 2006 je bila sklenjena sponzorska pogodba  s podjetjem Telekom Slovenije; od tedaj se liga uradno imenuje Prva liga Telekom Slovenije. V sezoni 2006/07 so naslov prvaka prvi\xc4\x8d osvojile Dom\xc5\xbeale, ter ga v naslednji sezoni uspe\xc5\xa1no ubranile. V sezoni 2008/09 so se \xc5\xbee svojega osmega naslova veselil Maribor. V sezoni 2009/10 je naslov prvaka prvi\xc4\x8d osvojil Luka Koper. V sezoni 2010/11 je prvak ponovno postal NK Maribor in tako osvojil svoj deveti naslov prvaka. Maribor je naslove osvajal kot po teko\xc4\x8dem traku do sezone 2015/16. Tisto sezono je prvak postala nova Olimpija in s tem prekinila mariborsko osvajanje naslova. V sezoni 2016/17 je prvak spet postal NK Maribor. V sezoni 2017/18 je prvak postal znan \xc5\xa1ele v zadnjem krogu. Olimpija je z remijem v Dom\xc5\xbealah vnovi\xc4\x8d postala prvak. Skupaj z Mariborom je imela enako \xc5\xa1tevilo to\xc4\x8dk, a je bila bolj\xc5\xa1a v medsebojnih dvobojih. V sezoni 2018/19 je Maribor \xc5\xa1e 15. postal dr\xc5\xbeavni prvak.\n_START_SECTION_\nFormat tekmovanja\n_START_PARAGRAPH_\nKlubi tekmujejo v \xc5\xa1tirikro\xc5\xbenem sistemu. Tekom sezone, ki traja od julija do maja, vsak klub igra z vsakim druim klubom po \xc5\xa1tirikrat, dvakrat doma in dvakrat v gosteh, skupno 36 tekem. Ekipa za zmago prejme 3 to\xc4\x8dke, za neodlo\xc4\x8den izid 1 to\xc4\x8dko, za poraz pa 0 to\xc4\x8dk. Ekipe so na lestvici razvr\xc5\xa1\xc4\x8dene po skupnem se\xc5\xa1tevku to\xc4\x8dk, klub z najve\xc4\x8djim \xc5\xa1tevilom to\xc4\x8dk pa ob koncu sezone postane prvak.\n_START_SECTION_\nPrisotnost v evropskih tekmovanjih\n_START_PARAGRAPH_\nNajvi\xc5\xa1je uvr\xc5\xa1\xc4\x8dene ekipe, ki izpolnjujejo pogoje, se kvalificirajo bodisi v Ligo prvakov, bodisi v Evropsko ligo. Prvak lige, se kvalificira v Ligo prvakov, drugouvr\xc5\xa1\xc4\x8deni in tretjeuvr\xc5\xa1\xc4\x8deni pa v Evropsko ligo. \xc4\x8ce katera izmed prvih treh ekip osvoji Pokal NZS, se tudi \xc4\x8detrta ekipa kvalificira v Evropsko ligo. \xc4\x8ce pa je zmagovalec pokala druga ekipa, pa se le-ta kvalificira v Evropsko ligo.'